section_heading: Početci
paragraph_text: Prvi objavljeni singl New Ordera bila je pjesma "Ceremony", a B strana singla bila je "In a Lonely Place". Obje pjesme su napisane dok je još postojao Joy Division, u tjednima prije smrti Curtisa. U studenom 1981. objavljen je album Movement, nastao pod producentskom palicom Martina Hannetta. New Order je tada još uvijek zvučio slično svojoj prethodnoj inkarnaciji, do te mjere da se Movement ponekad smatra trećim albumom Joy Divisiona. Unatoč sličnostima s zvukom Joy Divisiona, sastav je polako razvijao svoj zvuk i već se mogla primijetiti sve veća prisutnost elektronskih instrumenata. Trend uvođenja elektronike nije bio ništa iznenađujuće jer su članovi Joy Divisiona i New Ordera bili veliki ljubitelji Kraftwerka. Sastav nije bio zadovoljan albumom Movement i njegovim zvukom jer su bili pod velikim pritiskom producenta Martina Hannetta. Još uvijek su se oporavljali od šoka zbog Curtisove smrti i sastav na stvaranje ovog albuma gleda kao na najnižu točku svoje karijere. Peter Hook je izjavio da je jedino pozitivno iskustva sa snimanja tog albuma to što im je Hannett pokazao kako se koristi mikseta. Sastav je nedugo nakon toga raskinuo suradnju s Hannetom i počeo sam producirati svoje albume i singlove.